Den stride blæst har i de seneste dage lagt en dæmper på nydelsen af forårsvejret. Men intet er så galt, at det ikke er godt for noget. For vinden hjælper lige nu med at sænke elpriserne i landet. Især i eftermiddag kan elprisen falde, da en kombination af vind, en lille smule sol og et lavere forbrug gør strømmen billig. Billig og grøn strøm – blæst og bededag i spil Som dagen skrider frem, dykker elpriserne i hele landet. Fredag eftermiddag koster en kilowatttime lige over 20 ører. Spotmarkedets priser på strøm i Danmark den 13. maj Grafen viser spotmarkedets elpris for søndag kl. 10 til kl. 23. Priserne er angivet i øre pr. kilowatt-time. Forklaringen på de lave strømpriser er blandt andet vinden, der driver de mange vindmøller en tand ekstra. Samtidig er der også et lille bidrag fra solcellerne, selvom det er marginalt på en dag som fredag, der primært byder på gråvejr. Fredag morgen lå den vedvarende energiproduktion på omkring 84 procent af det samlede forbrug, hvilket betyder, at meget af den strøm, som er i kontakten, er grøn. Som dagen skrider frem, tiltager vinden yderligere, og solcellerne producerer også en smule mere energi, så den grønne energiproduktion stiger endnu mere. Det er dog ikke kun vejret, der bidrager til de lavere priser. Faktisk har store bededag også en indflydelse. Helligdage afspejles ofte i strømforbruget, som er lavere end på en normal hverdag. Det gør, at efterspørgslen ligeledes falder, og det er med til at sænke priserne. I morgen ser vinden ud til at tiltage yderligere, samtidig med at der kommer masser af plads til solen, hvilket med al sandsynlighed vil sende strømprisen i bund.

Opsummering:
Lørdag kan strømpriserne falde yderligere.